Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/008 IT/ De Tomaso Automobili din Italia) /* COM/2013/0469 final - 2013/ () */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), prin intermediul unui mecanism de flexibilitate, în limita plafonului anual de 500 milioane EUR, în plus față de rubricile corespunzătoare din cadrul financiar. Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La 5 noiembrie 2012, Italia a prezentat cererea FEG/2012/008 IT/De Tomaso Automobili pentru o contribuție financiară din partea FEG, în urma disponibilizărilor din cadrul De Tomaso Automobili S.p.A. Italia. După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru acordarea unei contribuții financiare în temeiul regulamentului menționat. SINTEZA CERERII ȘI ANALIZĂ Date principale: || Numărul de referință FEG || EGF/2012/008 Statul membru || Italia Articolul 2 || (a) Întreprinderea principală || De Tomaso Automobili S.p.A. Furnizori și producători din aval || 0 Perioada de referință || 5.7.2012 – 28.8.2012 Data de începere a serviciilor personalizate || 15.1.2013 Data de la care se aplică || 5.11.2012 Disponibilizări în timpul perioadei de referință || 1 030 Disponibilizări înainte și după perioada de referință || 0 Totalul disponibilizărilor eligibile || 1 030 Lucrători disponibilizați care ar trebui să beneficieze de măsurile în cauză || 1 010 Cheltuieli pentru servicii personalizate (EUR) || 4 987 732 Cheltuieli pentru punerea în aplicare a FEG[3] (EUR) || 201 613 Cheltuieli pentru punerea în aplicare a FEG (%) || 3,89 Buget total (EUR) || 5 189 345 Contribuția din FEG (50 %) (EUR) || 2 594 672 1. Cererea a fost prezentată Comisiei la data de 05.11.12 și a fost completată cu informații suplimentare până la data de 05.03.13. 2. Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv. Legătura dintre disponibilizări și modificările majore ale structurii comerțului mondial ca urmare a globalizării 3. Cu scopul de a stabili legătura dintre disponibilizări și modificările majore apărute în structura comerțului mondial ca urmare a globalizării, Italia argumentează că, per ansamblu, producția a crescut cu 22,4 % în 2010 (după o încetinire de 9, 6% în 2009[4]). În total, în 2010 au fost fabricate 58,3 milioane de autovehicule. UE a fost cel mai mare producător, reprezentând 26 % din producția mondială de autovehicule, în timp ce al doilea producător, China, a fabricat 13,9 milioane de unități. Producția de autoturisme din China a crescut cu 33,8 % în 2010, în timp ce în Europa, producția de autovehicule a crescut cu numai 8,3 %. În același an (2010) Japonia, al treilea cel mai mare producător din lume, a fabricat cu 21,1 % mai multe autoturisme decât în 2009, urmată de către Coreea de Sud (+ 22,4 %), Brazilia (+ 9,8 %), India (+ 29,4 %) și SUA (+ 24,4 %). Aceste cifre indică în mod clar faptul că creșterea producției de automobile în UE a rămas cu mult în urma celei a principalilor săi concurenți, ceea ce a dus la o pierdere a cotei de piață a UE în acest domeniu. 4. Solicitantul se referă, în continuare, la statisticile producției europene de autovehicule[5] pentru a putea demonstra scăderea cotei de piață a UE între anii 2004 și 2010. Cota de piață a UE-27 în ceea ce privește producția mondială de autovehicule a scăzut de la 28,4 % în 2004 la 26,3 % în 2010. În aceeași perioadă, producția de autoturisme în valoare absolută a crescut cu 6,7 % în UE-27, față de o rată de creștere mondială de 32,2 %. Această scădere în cota de piață a UE face parte dintr-o tendință mai îndelungată, după cum s-a afirmat în evaluările Comisiei cu privire la cazurile automobilelor FEG anterioare pe baza globalizării comerciale (în 2001, cota de piață a UE-27 în ceea ce privește producția mondială de autovehicule era încă de 33,7 %). Scăderea cotei pieței europene ca proporție din piața mondială a autoturismelor este, de asemenea, confirmată de raportul final Cars 21, publicat la 6 iunie 2012[6]. Principala forță motrice a acestei redistribuiri a cotelor de piață pe plan mondial sunt modele geografice de consum, în special creșterea rapidă pe piețele asiatice de care producătorii din UE sunt mai puțin în măsură să beneficieze, fiind în mod tradițional mai puțin bine poziționați pe aceste piețe decât în altă parte. 5. Până în prezent, sectorul automobilelor a făcut obiectul celui mai mare număr de cereri FEG, cu 16 cazuri, dintre care șapte[7] sunt legate de globalizarea comercială. Demonstrarea numărului de disponibilizări și îndeplinirea criteriilor de la articolul 2 litera (a) 6. Italia a transmis această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevede drept condiție pentru intervenție disponibilizarea a cel puțin 500 de persoane pe o perioadă de patru luni, de către o societate dintr-un stat membru, incluzând lucrătorii disponibilizați de furnizorii și de producătorii din aval ai societății respective. 7. Cererea menționează 1 030 de concedieri în De Tomaso Automobili S.p.A. în perioada de referință de la 5 iulie 2012 la 28 august 2012. Toate disponibilizările au fost calculate în conformitate cu articolul 2 al doilea alineat a treia liniuță din Regulamentul (CE) nr. 1927/2006. Comisia a primit confirmarea, solicitată în temeiul articolului 2 alineatul (2) al doilea paragraf a treia liniuță, că acesta este numărul real al disponibilizărilor efectuate. Explicația caracterului neprevăzut al disponibilizărilor în cauză 8. Autoritățile italiene raportează că De Tomaso S.p.A. este un producător de automobile înființat în 1959 de către inginerul și conducătorul de curse auto Alejandro De Tomaso. După patru ani de fabricat mașini de curse, întreprinderea și-a orientat producția către autoturismele sport și la începutul anilor ’70, De Tomaso a dezvoltat the Panther, un automobil care i-a oferit faimă pe plan internațional și a rămas în producție pentru două decenii. Ulterior, a fost introdusă o nouă linie de producție (autoturisme de lux). 9. În 2009, moștenitorii întreprinderii De Tomaso și acționarii au cedat marca De Tomaso întreprinderii Innovation in Auto industry S.p.A. (IAI S.p.A.). În urma acestui acord, IAI și-a schimbat numele în De Tomaso Automobili. S.p.A. Noul Di Tomaso a achiziționat o parte a Pininfarina S.p.A. (o întreprindere care activează în special în domeniile de proiectare industrială și mobilitate durabilă) și 900 de foști lucrători ai Pininfarina s-au alăturat forței de muncă din De Tomaso, ca parte a unui plan care a început în vederea producerii cu tehnologii inovatoare a automobilelor din aluminiu. 10. În 2011, la Geneva Motor Show, De Tomaso Automobili SpA și-a prezentat noul vehicul, De Tomaso Deauville 2011. 11. Conform informațiilor prezentate în presă[8], piața automobilelor de lux de înaltă calitate nu se confruntă cu gravitatea recesiunii care afectează puternic producătorii de autoturisme destinate vânzării în masă, dar nici nu crește așa cum se preconizase pentru 2011. 12. Creșterea slabă combinată cu dificultățile de ordin general cu care se confruntă sectorul automobilelor împreună cu restrângerea creditelor care au urmat crizei economice și financiare, pun o povară suplimentară asupra întreprinderii, care nu a putut găsi o soluție rentabilă și a intrat, în aprilie 2012, în procedura de lichidare. În iulie 2012, instanțele judecătorești din Livorno și Torino au declarat întreprinderea falimentară. Identificarea întreprinderilor care au efectuat disponibilizări și a lucrătorilor vizați de măsurile de asistență 13. Cererea se referă la 1 030 de concedieri din De Tomaso Automobili S.p.A, dintre care se preconizează că 1 010 vor participa la măsurile în cauză. 14. Defalcarea lucrătorilor susceptibili de a participa la măsuri este următoarea: Categorie || Număr || Procentaj Bărbați || 890 || 88,12 Femei || 120 || 11,88 Cetățeni ai UE || 978 || 96,83 Cetățeni din țări terțe || 32 || 3,17 15-24 ani || 0 || 0,00 25-54 ani || 898 || 88,91 55-64 ani || 112 || 11,09 peste 64 de ani || 0 || 0,00 15. Șapte dintre lucrătorii vizați au probleme de sănătate de lungă durată sau un handicap. 16. În ceea ce privește categoriile profesionale, defalcarea este următoarea: Categorie || Număr || Procentaj Tehnicieni și profesiuni asociate || 8 || 0,79 Salariați de tip administrativ || 48 || 4,75 Meșteșugari și lucrători în meserii de tip artizanal || 11 || 1,09 Operatori pe mașini și instalații și asamblori || 943 || 93,37 17. În conformitate cu articolul 7 din Regulamentul (CE) nr. 1927/2006, Italia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în ceea ce privește accesul la contribuția financiară a FEG. Descrierea teritoriului vizat, a autorităților sale și a părților interesate 18. Teritoriile afectate de concedieri sunt regiunile Piemont și Toscana (nivel NUTS 2) și în special provinciile Torino și Livorno (nivel NUTS 3), unde au fost localizate instalațiile de producție ale De Tomaso Automobili S.p.A. 19. Activitatea economică variază în cele opt provincii Piemonte, dar este legată mai ales de industria automobilelor (de exemplu, grupul Fiat) sau de industria textilă. În 2009, PIB-ul regional din Piemonte a scăzut cu 3,9 %, în principal ca o consecință a impactului crizei economice și financiare asupra industriei de automobile și a sectoarelor sale conexe. Reducerea valorii adăugate în sectorul de producție a fost de aproape 17 %. În 2010 a început o fază de redresare de creștere (+2 %), care a fost aproape întreruptă în 2011 (+0,7 %). În 2012, numărul întreprinderilor active din Piemonte a fost de 415 219, reprezentând aproape 8 % din totalul întreprinderilor din Italia. Majoritatea acestor întreprinderi funcționează în comerțul cu ridicata și cu amănuntul (24,5 %), urmat de construcții (17,2 %), agricultură, silvicultură și pescuit (14,5 %) și industria prelucrătoare (9,9 %). 20. PIB-ul regiunii Toscana a scăzut, de asemenea, în 2009, dar mai puțin decât în Piemonte (-2 %), în special datorită activității bune a sectorului de servicii care caracterizează economia regională. În 2012, numărul întreprinderilor active din Toscana a fost de 365 629, reprezentând aproape 7 % din totalul întreprinderilor din Italia. Distribuția întreprinderilor care își desfășoară activitatea în funcție de domeniu este foarte asemănătoare cu cea din Piemonte: comerțul cu ridicata și cu amănuntul (25,4 %), urmat de construcții (17,2 %), agricultură, silvicultură și pescuit (13,3 %) și industria prelucrătoare (11,5 %). 21. Principalele părți interesate sunt Regione Piemonte și Regione Toscana, autoritățile publice din Torino și Livorno (NUTS 3) și, în special, autoritățile locale din Torino și Grugliasco, precum și Confindustria Livorno și SIT (reprezentanții angajaților), precum și următoarele sindicate: Confederazione Italiana del lavoro (CISL) și FIM CISL; Confederazione Generale Italiana del Lavoro (CGIL) și FIOM CGIL; Unione Italiana del Lavoro (UIL) și UILM UIL; și FISMIC, Sindacato autonomo metalmeccanici e industrie colegate. Impactul preconizat al disponibilizărilor asupra ocupării forței de muncă la nivel local, regional sau național 22. În Piemonte, în anul 2008, aproximativ 36 milioane de ore au fost preluate de CIG[9] , în timp ce în 2011, numărul de ore preluate de către CIG a crescut de patru ori și a ajuns până la 146 milioane de ore. În Toscana, în anul 2010, numărul de ore a crescut cu 58,8 % în comparație cu 2008 și în 2011 a scăzut cu 12 % în comparație cu anul precedent. În ciuda acestei scăderi, 48 de milioane de ore au fost preluate de către CIG în 2011. 23. Cei 1 030 de foști lucrători ai De Tomaso Automobili S.p.A la care se referă prezenta cerere, cărora le-a fost acordată CIG Straordinaria pentru încetarea permanentă a activității ca urmare a falimentului, vor agrava în continuare situația din teritoriile afectate de concedieri. Pachetul coordonat de servicii personalizate care urmează să fie finanțate și defalcarea costurilor sale estimate, inclusiv complementaritatea acestuia cu acțiunile finanțate din fondurile structurale 24. Toate măsurile următoare se combină pentru a forma un pachet coordonat de servicii personalizate, care vizează reintegrarea în muncă a lucrătorilor disponibilizați: – Orientare profesională, plasarea personalului disponibilizat și asistență pentru căutarea unui loc de muncă: Prima măsură oferită tuturor participanților include informații cu privire la serviciile disponibile și la programele de formare profesională; crearea profilurilor și evaluarea competențelor lucrătorilor; elaborarea unui proiect individual și a unui plan de acțiune; precum și asistență pentru căutarea unui loc de muncă, inclusiv informații privind locurile de muncă disponibile, căutarea activă a oportunităților de angajare la nivel local și regional și plasarea forței de muncă. – Formare profesională, recalificare și pregătire profesională. Aceasta include recunoașterea experienței anterioare (de exemplu evaluarea cunoștințelor și a experienței anterioare a fiecărui lucrător, precum și identificarea domeniilor în care este necesară o formare complementară), precum și diverse parcursuri de formare care pot fi parte a catalogului regional de cursuri de formare sau formare profesională ad-hoc pentru a răspunde nevoilor lucrătorilor. Lucrătorul va primi un bon valoric de formare ca mijloc de plată pentru formarea profesională corespunzătoare. Această măsură prevede, de asemenea, acorduri cu întreprinderile care doresc să angajeze foștii angajați ai De Tomaso, astfel încât întreprinderea angajatoare să primească o contribuție de până la 1 500 EUR pentru cheltuielile de formare la locul de muncă, condiționată de reangajarea lucrătorilor fie sub formă de contracte permanente sau contracte pe o perioadă determinată de cel puțin 12 luni. – Măsuri adiacente în scopul creării unei afaceri. Vor fi furnizate activități complementare specifice pentru lucrătorii care doresc să își înceapă propria afacere, cum ar fi identificarea ideilor de afaceri, stabilirea unui plan de afaceri, obținerea finanțării, etc. – Contribuție la înființarea unei întreprinderi. lucrătorii care își înființează propria întreprindere vor primi 5 000 EUR drept contribuție pentru acoperirea costurilor de înființare. – Primă de angajare Întreprinderea care reangajează un fost lucrător De Tomaso în cadrul unui contract pe durată nedeterminată va primi până la 6 300 EUR. Atunci când este angajat un lucrător cu handicap sau un lucrător cu responsabilități de îngrijire către o persoană cu handicap, suma de 1 350 EUR se va adăuga primei de angajare, care nu poate depăși însă în nici un caz suma maximă de 6 300 EUR. Contribuția va fi acordată la cererea companiei după finalizarea recrutării, în conformitate cu normele și procedurile stabilite de regiune. – Alocații pentru căutarea unui loc de muncă. Lucrătorii care participă la măsurile cofinanțate de FEG vor primi o alocație pentru căutarea unui loc de muncă care va fi calculată în funcție de numărul orelor efective de participare activă la măsuri. În medie, participarea pe lucrător este estimată la 86 de ore. – Contribuții la cheltuielile speciale această măsură include două tipuri de contribuții: (1) contribuția pentru îngrijitorii de persoane dependente: Lucrătorii care au în sarcina lor persoane dependente (copii, bătrâni sau persoane cu handicap) ar putea fi rambursate cu până la 1 000 EUR din cheltuielile pentru îngrijitorii de persoane dependente, cu condiția participării la aceste măsuri. Această sumă are rolul de a acoperi cheltuielile suplimentare ale lucrătorilor având responsabilități de îngrijire, pentru ca aceștia să poată beneficia de formare și de alte măsuri propuse. (2) Contribuția la cheltuielile de deplasare: lucrătorilor care participă la aceste măsuri și care vor face naveta din orașul lor de reședință până în orașul în care au loc măsurile, le vor fi rambursate cheltuielile de deplasare cu până la 1 000 EUR. 25. Cheltuielile de punere în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate. 26. Serviciile personalizate prezentate de autoritățile italiene sunt măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile italiene estimează costurile totale la 5 189 345 EUR, din care cheltuielile pentru serviciile personalizate la 4 987 732 EUR și cheltuielile pentru punerea în aplicare a FEG la 201 613 EUR (3,89 % din suma totală). Contribuția totală solicitată din FEG este de 2 594 672 EUR (50 % din costurile totale). Acțiuni || Numărul estimat al lucrătorilor vizați || Costul estimat per lucrător vizat (în EUR) (*) || Costuri totale (FEG și cofinanțare națională) (în EUR) (**) Servicii personalizate [articolul 3 primul alineat din Regulamentul (CE) nr. 1927/2006] Orientare profesională, plasarea personalului disponibilizat și asistență pentru căutarea unui loc de muncă: (Orientamento professionale, outplacement e assistenza alla ricerca attiva) || 1 010 || 1 351 || 1 364 975 Formare profesională, recalificare și pregătire profesională. (Attività di formazione e riqualificazione) || 1 010 || 1 565 || 1 580 500 Măsuri adiacente în scopul creării unei afaceri. (Promozione dell'auto-imprenditorialità) || 20 || 3 000 || 60 000 Contribuție la înființarea unei întreprinderi (Contributo all'auto-imprenditorialità) || 20 || 5 000 || 100 000 Subvenție pentru angajare (Contributo per l'assunzione dei lavoratori svantaggiati) || 200 || 4 500 || 900 000 Alocație pentru căutarea unui loc de muncă (Indemnità per la ricerca attiva) || 1 010 || 811 || 819 257 Contribuții la cheltuielile speciale (Voucher integrativo e voucher di conciliazione) || 135 || 1 207 || 163 000 Subtotal servicii personalizate || || 4 987 732 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] Activități de pregătire || || 18 064 Gestionare || || 95 786 Informare și publicitate || || 27 329 Activități de control || || 60 434 Subtotal cheltuieli legate de punerea în aplicare a FEG || || 201 613 Total costuri estimate || || 5 189 345 Contribuție din FEG (50 % din costurile totale) || || 2 594 672 (*) Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Italia. (**) Totalul nu corespunde din cauza rotunjirilor. 27. Italia confirmă că măsurile descrise mai sus sunt complementare cu acțiunile finanțate din fondurile structurale și că se va evita orice fel de dublă finanțare. Data/datele la care serviciile personalizate pentru lucrătorii afectați au început sau sunt prevăzute să înceapă 28. Italia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea din FEG la 15 ianuarie 2013. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Procedurile de consultare a partenerilor sociali 29. Partenerii sociali implicați în gestionarea crizei De Tomaso S.p.A. au participat și la conceperea pachetului coordonat de măsuri. Un comitet director compus din câte un reprezentant din partea autorităților regionale, sindicatelor și RSU[10] va asigura monitorizarea măsurile cofinanțate de FEG. 30. Autoritățile italiene au confirmat că s-au respectat cerințele legislației naționale și cele ale legislației UE privind disponibilizările colective. Informare cu privire la acțiunile obligatorii în temeiul legislației naționale sau al contractelor colective de muncă 31. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile italiene: · au confirmat că măsurile care constituie responsabilitatea societăților în temeiul legislației naționale sau al contractelor colective de muncă nu vor fi înlocuite de contribuția financiară din partea FEG; · au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate; · au confirmat faptul că acțiunile eligibile menționate anterior nu beneficiază de asistență prin intermediul altor instrumente financiare ale UE. Sisteme de gestionare și control 32. Italia a notificat Comisiei următoarea modalitate de gestionare a contribuției financiare din parte FEG: Ministerio del Lavoro e delle Politiche Sociali – Direzione Generale per le Politiche Attive e Passive del Lavoro (MLPS – DG PAPL) este autoritatea de management, de certificare și de audit (MLPS – DG PAPL Ufficio A în calitate de autoritate de management; MLPS – DG PAPL Ufficio B în calitate de autoritate de certificare și MLPS – DG PAPL Ufficio C în calitate de autoritate de audit). Regione Piemonte și Regione Toscana vor fi organismele intermediare pentru autoritatea de gestionare. Finanțare 33. Pe baza cererii înaintate de Italia, contribuția propusă din FEG pentru pachetul coordonat de servicii personalizate (inclusiv cheltuielile pentru punerea în aplicare a FEG ) este de 2 594 672 EUR, reprezentând 50 % din costurile totale. Ajutoarele propuse de Comisie în cadrul acestui fond se bazează pe informațiile furnizate de Italia. 34. Având în vedere cuantumul maxim al contribuției financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și marja disponibilă pentru realocarea creditelor, Comisia propune mobilizarea din FEG a sumei totale menționate mai sus, care să fie înscrisă în rubrica 1a din cadrul financiar. 35. Cuantumul propus al contribuției financiare va lăsa disponibil mai mult de 25 % din suma maximă anuală atribuită din FEG pentru alocări în cursul ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006. 36. Prin prezentarea acestei propuneri de mobilizare a FEG, Comisia inițiază procedura simplificată de trialog, conform dispozițiilor de la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală. 37. Comisia prezintă separat o cerere de transfer în vederea înscrierii în bugetul pentru anul 2013 a unor credite de angajament specifice, în conformitate cu punctul 28 din Acordul interinstituțional din 17 mai 2006. Sursa creditelor de plată 38. Creditele alocate în cadrul liniei bugetare a FEG în bugetul pentru 2013 vor fi utilizate pentru a acoperi suma de 2 594 672 EUR necesară pentru prezenta cerere. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/008 IT/ De Tomaso Automobili din Italia) PARLAMENTUL EUROPEAN ŞI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[11], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[12], în special articolul 12 alineatul (3), având în vedere propunerea Comisiei Europene[13], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă. (2) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR. (3) La 5 noiembrie 2012, Italia a depus o cerere de mobilizare a FEG în ceea ce privește disponibilizările din întreprinderea De Tomaso Automobili S.p.A. și a completat-o cu informații suplimentare transmise până la 5 martie 2013. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 594 672 EUR. (4) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Italia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2013, se mobilizează Fondul european de ajustare la globalizare pentru alocarea sumei de 2 594 672 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European, Pentru Consiliu Preşedintele Preşedintele [1] JO C 139, 14.6.2006, p. 1. [2] JO L 406, 30.12.2006, p. 1. [3] Conform articolului 3 al treilea paragraf din Regulamentul (CE) nr. 1927/2006. [4] Organizația Internațională a Producătorilor de Autovehicule OICA. www.oica.net [5] Asociația Constructorilor Europeni de Automobile ACEA. www.acea.be. [6] http://ec.europa.eu/enterprise/sectors/automotive/files/cars-21-final-report-2012_en.pdf [7] EGF/2012/008 De Tomaso (obiectul cazului acestei propuneri în vederea luării unei decizii), precum și, Furnizorii EGF/2007/001 PSA. COM(2007) 415, EGF/2007/010 Lisboa Alentejo. COM(2008) 94, EGF/2008/002 Delphi. COM(2008) 547, EGF/2008/004 Castilla y León Aragón. COM(2009) 150, EGF/2009/013 Karmann. COM(2010) 007 and EGF/2012/005 Saab. COM(2012) 622 [8] http://www.examiner.com/article/global-luxury-car-crisis http://www.spiegel.de/international/business/crisis-hits-carmakers-daimler-and-porsche-cut-expectations-for-2013-a-857183.html http://www.bloomberg.com/news/2012-09-27/ferrari-to-lamborghini-can-t-outrun-crisis-as-sales-slow.html http://images.forbes.com/forbesinsights/StudyPDFs/automotive-outlook_report.pdf [9] CIG este o schemă prevăzută de legislația italiană, constând într-un beneficiu financiar plătit de Istituto Nazionale della Previdenza Sociale-INPS (Institutul național de securitate socială) în favoarea lucrătorilor suspendați din activitate sau care lucrează cu normă redusă. [10] Rappresentanza Sindacale Unitaria (RSU) este un organism reprezentativ al lucrătorilor care există în fiecare zonă de lucru publică și privată. RSU este formată din cel puțin trei persoane alese de către toți lucrătorii (fie că sunt membri de sindicat sau nu). [11] JO C 139, 14.6.2006, p. 1. [12] JO L 406, 30.12.2006, p. 1. [13] JO C […], […], p. […].